KOMISIJOS ATASKAITA EUROPOS PARLAMENTUI IR TARYBAI Gruzijos pažangos įgyvendinant vizų režimo liberalizavimo veiksmų planą antroji ataskaita /* COM/2014/0681 final */





1. ĮVADAS Europos Sąjunga (toliau – ES) dialogą su Gruzija dėl vizų režimo liberalizavimo pradėjo 2012 m. birželio 4 d. 2013 m. vasario 25 d. Europos Komisija pateikė Gruzijos Vyriausybei Vizų režimo liberalizavimo veiksmų planą (toliau – VRLVP), kuriame nurodyti kriterijai, kuriuos Gruzija turi įvykdyti, kad jos piliečiams, turintiems biometrinį pasą, būtų leista be vizų atvykti į Šengeno erdvę. 2013 m. lapkričio 15 d. Komisija patvirtino Gruzijos pažangos įgyvendinant vizų režimo liberalizavimo veiksmų planą pirmąją ataskaitą[1]. Ataskaitoje labai gerai įvertinta Gruzijos pažanga, padaryta įgyvendinant VRLVP pirmojo etapo kriterijus, ir pateikta keletas rekomendacijų. 2014 m. vasario, kovo ir gegužės mėn. Gruzija pateikė atnaujintą pažangos ataskaitą. 2014 m. pavasarį surengta vertinimo misija, kurioje dalyvavo ES valstybių narių ekspertai, kuriems padėjo Komisijos tarnybos, Europos išorės veiksmų tarnyba (toliau – EIVT) ir ES delegacija Gruzijoje. Per vertinimo misiją daugiausia dėmesio skirta anksčiau vietoje nevertintiems VRLVP 3 ir 4 skyriams. Ši vertinimo ataskaita yra antroji galutinė Gruzijos pažangos įgyvendinant VRLVP pirmojo etapo ataskaita[2]. Joje išdėstoma, kaip siekta atitikties pirmojo etapo kriterijams, ir rekomenduojama pradėti antrojo etapo kriterijų, susijusių su veiksmingu ir tvariu atitinkamų priemonių įgyvendinimu, vertinimą. Prie ataskaitos pridedamas Komisijos tarnybų darbinis dokumentas, kuriame išsamiau nagrinėjami šiame dokumente aprašyti pokyčiai. Be to, kaip reikalaujama pagal VRLVP metodologiją, ataskaitoje nagrinėjamas numatomas būsimo vizų režimo liberalizavimo poveikis migracijai ir saugumui. Ataskaitoje laikomasi VRLVP struktūros. Ataskaita suskirstyta į keturis VRLVP skyrius, joje atsižvelgiama į 2013 m. ataskaitoje padarytas rekomendacijas, išdėstoma, kaip Gruzijos valdžios institucijos įgyvendino VRLVP reikalavimus, o baigiamojoje dalyje rekomenduojama pradėti vertinti atitikties antrojo etapo VRLVP kriterijams pažangą. 2. PRIEMONIŲ, NUSTATYTŲ KETURIUOSE VIZŲ REŽIMO LIBERALIZAVIMO VEIKSMŲ PLANO SKYRIUOSE, VERTINIMAS 2.1. 1 skyrius. Dokumentų, įskaitant biometrinius duomenis, saugumas 2014 m. gegužės 29 d. Gruzijos Parlamentas priėmė pakeitimus dėl biometrinių pasų naudojimo Gruzijos konsulatuose pradžios. Atitinkamai nuo 2014 m. liepos 28 d. Gruzijos piliečiams išduodami tik ICAO reikalavimus atitinkantys pasai. 2014 m. vasario 11 d. nustatytos griežtesnės antro paso išdavimo taisyklės. 2013 m. spalio 31 d. priimtas Valstybės tarnybos vystymo agentūros (toliau – VTVA) elgesio kodeksas. Gruzija sudarė gyventojų registrų skaitmeninimo planą, kuriame nurodytas orientacinis tvarkaraštis, ir šiam tikslui skyrė finansinių išteklių. 2014 m. gegužės 29 d. Gruzija iš dalies pakeitė atitinkamą įstatymą, kuriuo ribojama asmenų teisė keisti vardus ir, kaip prašyta, pateikė informaciją apie: - atitinkamus teisės aktus dėl pirštų atspaudų ėmimo ir saugojimo; - draudimą tęsti paso galiojimo laikotarpį; - principo „vienas asmuo – vienas dokumentas“ įgyvendinimą ir - asmens duomenų apsaugos tvarką, susijusią su 1 skyriaus kriterijais. 2.2. 2 skyrius. Integruotas sienų valdymas, migracijos valdymas ir prieglobstis 2014 m. kovo 13 d. Gruzijos Vyriausybė priėmė „Valstybės sienos valdymo strategiją (2014–2018 m.)“, o 2014 m. gegužės 6 d. prie jo pridedamą veiksmų planą. Į naująją strategiją įtrauktas stiprus pajėgumų didinimo komponentas, o „žalioji siena“ įvardyta kaip viena iš prioritetinių sričių. Gruzija ir toliau bendradarbiavo su ES valstybėmis narėmis, kitoms šalimis ir tarptautinėmis organizacijomis. Siekdama dar labiau sustiprinti regiono šalių bendradarbiavimą ji parengė dvišalių susitarimų dėl pasienio įgaliotinių projektus, kuriuos 2014 m. gegužės mėn. išsiuntė Armėnijai ir Azerbaidžanui. 2013 m. gruodžio mėn. Gruzijos vidaus reikalų ministerija ir Europos operatyvaus bendradarbiavimo prie ES valstybių narių išorės sienų valdymo agentūra (FRONTEX) parengė 2013–2015 m. bendradarbiavimo planą. Gruzija dar labiau patobulino savo mokymo programas, inter alia, į policijos patrulių ir pasienio kontrolės pareigūnų bazinio mokymo programą įtraukdama naują mokymo modulį, susijusį su prieglobsčio prašytojais ir pabėgėliais. Surengti mokymai dėl 2013 m. Policijos įstatymo, o 2014 m. spalio mėn. pradėtos naujos magistrantūros programos „Policijos reglamentavimo teisė“ studijos. Migracijos valdymo srityje 2014 m. rugsėjo 1 d. įsigaliojo Užsieniečių ir asmenų be pilietybės teisinio statuso įstatymas. Vyriausybė parengė ir 2014 m. rugpjūčio 26 d. patvirtino šio įstatymo įgyvendinamuosius teisės aktus. 2014 m. rugsėjo 1 d. Vidaus reikalų ministerija įsteigė Migracijos departamentą. Judumo centras toliau veikia pagal ES finansuojamą visapusišką reintegracijos pagalbos parvykusiems migrantams programos projektą, bet pagal parengtą planą centro valdymą laipsniškai perims Šalies viduje perkeltų asmenų ministerija. 2014 m. vasarą užbaigtos laikino neteisėtų migrantų apgyvendinimo centro statybos. Valstybinės migracijos reikalų komisijos sekretoriatas toliau stebėjo 2013–2015 m. migracijos strategijos ir veiksmų plano įgyvendinimą, prireikus jį tikslino ir atnaujino. 2014 m. rugsėjo mėn. gaudamas paramą pagal ES paskatomis grindžiamą „Paramos pagal pažangą“ programa ir bendradarbiaudamas su Tarptautiniu migracijos politikos vystymo centru sekretoriatas pradėjo rengti kito (2016–2020 m.) programavimo laikotarpio strategiją. Siekiant paspartinti Bendros migracijos analitinės sistemos kūrimą 2014 m. vasario mėn. Valstybinės migracijos reikalų komisijos sekretoriate įsteigta darbo grupė. Grupė konsultavosi su ekspertais dėl išsamaus koncepcijos dokumento, parengto 2014 m. rugpjūčio mėn. Tikimasi, kad sistema pradės veikti 2016 m. viduryje. Nuo 2013 m. balandžio mėn. bandymo režimu veikė Perspėjimo apie užsibuvusius asmenis sistema, kuri oficialiai pradėta naudoti 2014 m. rugsėjo mėn. Prieglobsčio srityje 2013 m. gruodžio 26 d. Gruzija pakeitė savo teisinę sistemą ir priėmė pakeitimą, kuriuo užtikrinama, kad nuo pat prieglobsčio procedūros pradžios būtų įforminami prieglobsčio prašytojų dokumentai. 2014 m. rugsėjo 1 d. įsigaliojo tolesni pakeitimai, kuriuose nustatyta, kad prieglobsčio prašytojams turi būti išduodamos laikinos tapatybės kortelės. Gruzija išaiškino prievolės prašyti prieglobsčio per 24 val. nuo atvykimo į šalies teritoriją nustatymo įgyvendinimą: iki šiol vėlyvi prašymai nė karto nebuvo atmesti. Stiprinami už prieglobsčio prašytojus atsakingos ministerijos pajėgumai: įdarbinta papildomų darbuotojų, kurie nustato pabėgėlio statusą, taip pat planuojama surengti intensyvius mokymo kursus. Be to, sustiprinti Kilmės šalies informacijos skyriaus veiklos pajėgumai. 2014 m. vasario mėn. Gruzijos Vyriausybė suteikė būtinų lėšų ir sudarė susitarimą su Jungtinių Tautų pabėgėlių agentūra ir Jungtinių Valstijų bendradarbiavimo gynybos srityje tarnyba dėl priėmimo centro Martkopyje didinimo. Planavimo darbai užbaigti 2014 m. vasarą, o statybos prasidės ankstyvą 2014 m. rudenį. Gruzija ėmėsi veiksmų stiprindama duomenų rinkimo pajėgumus. Šalies viduje perkeltų asmenų ministerija, glaudžiai bendradarbiaudama su Jungtinių Tautų pabėgėlių agentūra ir gaudama iš jos finansavimo, sukūrė naują elektroninę duomenų bazę, kuri, kaip tikimasi, pradės veikti 2014 m. gruodžio mėn. Ministerija išnagrinėjo skundų dėl prieglobsčio sprendimų teikimo procedūrą ir parengė pakeitimų projektą, kurį 2014 m. kovo mėn. išsiuntė Jungtinių Tautų pabėgėlių agentūrai, kad ši pateiktų pastabas. 2.3. 3 skyrius. Viešoji tvarka ir visuomenės saugumas Gruzija toliau darė pažangą organizuoto nusikalstamumo prevencijos ir kovos su juo srityje. 2013 m. spalio mėn. ji priėmė 2013–2014 m. Nacionalinę kovos su organizuotu nusikalstamumu strategiją, o 2013 m. lapkričio mėn. – prie jos pridedamą veiksmų planą. Kovos su organizuotu nusikalstamumu tarpžinybinė koordinavimo taryba aktyviai stebi abiejų dokumentų įgyvendinimą. 2014 m. liepos mėn. ji pateikė pirmą įgyvendinimo ataskaitą. Dabartinė Gruzijos teisinė ir politinė kovos su prekyba žmonėmis sistema yra tinkama šiai problemai deramai spręsti. Yra sudarytas 2013–2014 m. nacionalinis veiksmų planas, o Kovos su prekyba žmonėmis taryba yra centrinė kovos su prekyba žmonėmis organizacija. Taryba parengė Prekybos žmonėmis atvejų tyrimo ir patraukimo už juos baudžiamojon atsakomybėn ir elgesio su prekybos žmonėmis aukomis ir įstatymu nustatytomis aukomis gaires, skirtas teisėsaugos institucijoms, kurios buvo pateiktos visoms kompetentingoms teisėsaugos institucijoms 2014 m. birželio mėn. Nacionaliniu nukreipimo mechanizmu, veikiančiu nuo 2007 m. vasario mėn., užtikrinama, kad visiems asmenims, kurie yra numanomos arba nustatytos prekybos žmonėmis aukos, būtų taikomi nustatyti teisiniai standartai. Nuo 2006 m. Valstybinis kovos su prekyba žmonėmis aukų apsaugos ir pagalbos joms fondas yra atsakingas už dvejus aukų globos namus, aukų apsaugos finansavimą, pagalbą joms, aukų reabilitacijos priemones ir kompensacijų joms mokėjimą. Vidaus reikalų ministerijos Centrinis kriminalinės policijos departamentas yra už prekybos žmonėmis nusikaltimų tyrimą atsakinga teisėsaugos institucija. Be to, 2014 m. sausio mėn. Adžarijos regione įsteigta regioninė tarnyba. Vykdydama prekybos žmonėmis prevenciją ir kovodama su šiuo reiškiniu Gruzija daug dėmesio skiria reguliariems mokymams ir informuotumo didinimui. Laukiant VRLVP įgyvendinimo antrojo etapo pradžios Gruzija raginama toliau kurti pranešimo apie grėsmių vertinimą sistemą ir, atsižvelgiant į tebevykstančią darbo teisės reformą, spręsti darbo inspekcijos sistemos su prekyba žmonėmis susijusį klausimą. Sukurta teisinė ir institucinė korupcijos prevencijos ir kovos su ja struktūra. Apskritai galiojantys teisės aktai yra gerai parengti, tinkami ir atitinka galiojančius (jei tokių yra) Europos standartus. Naujos teisės aktų nuostatos dėl pranešėjų apsaugos įsigaliojo 2014 m. balandžio 14 d. Taip pat 2014 m. balandžio mėn. Kovos su korupcija koordinavimo taryba įsteigė ad hoc Valstybių prieš korupciją grupės (GRECO) ir Jungtinių Tautų konvencijos prieš korupciją rekomendacijų įgyvendinimo darbo grupę, kurios parengtas rekomendacijas dėl politinių partijų finansavimo šiuo metu analizuoja Teisingumo ministerija. Siekdamas patobulinti turto deklaravimo stebėsenos sistemą Valstybės tarnybos biuras dėl šio klausimo atliko išsamų tyrimą ir pasikonsultavo su visuomene, o 2014 m. rudenį pateiks Vyriausybei pasiūlymą dėl teisės akto. Padaryta pažanga srityse, susijusiose su kova su korupcija. Rengiamas naujas valstybės tarnybos įstatymas. Parengta vadinamoji valstybės tarnybos reformos koncepcija ir tikimasi, kad Vyriausybė ją priims 2014 m. rudenį. Šiuo metu nėra nei specializuoto prokuroro, nei specializuotos prokuratūros tarnybos, kurie tirtų korupcijos bylas. Todėl tam, kad VRLVP antrojo etapo kriterijų būtų siekiama veiksmingiau, Gruzijos valdžios institucijos turėtų apsvarstyti papildomas apsaugos priemones, kuriomis būtų užtikrintas Vyriausiojo prokuroro nepriklausomas ir įsteigta korupcijos bylas nagrinėsianti specializuota prokuratūros tarnyba arba specializuotas padalinys. Pinigų plovimo ir terorizmo finansavimo prevencijos ir kovos su jais srityje, atsižvelgdama į 2012 m. Pinigų plovimo prevencijos priemonių įvertinimo ekspertų komiteto (MONEYVAL) rekomendacijas, Gruzija parengė Neteisėtų pajamų įteisinimo prevencijos palengvinimo įstatymo būtinus pakeitimus. 2014 m. vasarą šiuos pakeitimus apsvarstė Vyriausybė, o Parlamentas juos planuoja priimti per 2014 m. rudens plenarinę sesiją. MONEYVAL nustatyti su terorizmo finansavimu susiję trūkumai pašalinti 2013 m. lapkričio mėn., kai Parlamentas iš dalies pakeitė atitinkamas baudžiamojo kodekso nuostatas. Pakeitimai įsigaliojo 2014 m. sausio 15 d. Gruzija pasirašė Europos Tarybos konvenciją dėl terorizmo prevencijos (CETS 196) 2005 m., o ratifikavimo procedūra tebevyksta. 2013 m. gruodžio mėn. įsteigta tarpžinybinė Kovos su pinigų plovimu ir terorizmo finansavimu strategijos ir veiksmų plano įgyvendinimo plėtojimo ir koordinavimo taryba. 2014 m. kovo mėn. Vyriausybė priėmė Kovos su pinigų plovimu ir terorizmo finansavimu strategiją (2014–2017 m.) ir prie jos pridedamą veiksmų planą. Toliau veikė Finansinės stebėsenos tarnyba (Gruzijos finansinės žvalgybos padalinys). Šiuo metu tarnyba neturi kompetencijos stabdyti įtarimus keliančius sandorius (net laikinai), išskyrus sandorius, kurie gali būti naudojami terorizmo finansavimui. Gruzija galėtų išsamiau apsvarstyti šį klausimą VRLVP įgyvendinimo antrojo etapo kontekste. Gruzija toliau konsolidavo narkotikų vartojimo prevencijos teisėkūros ir politikos sistemą. 2013 m. gruodžio 4 d. ji priėmė 2014–2015 m. nacionalinę kovos su narkotikais strategiją ir veiksmų planą. Šiuose dokumentuose atsižvelgiama į Pompidu grupės rekomendacijas ir jie atitinka Europos ir tarptautinius standartus. Finansavimo atžvilgiu Gruzija labai priklauso nuo užsienio paramos teikėjų pagalbos, o dėl to ilgainiui gali kilti klausimų dėl strategijos ir veiksmų plano įgyvendinimo tvarumo. 2013 m. kovo mėn. Gruzija pasirašė 2005 m. Europos Tarybos konvenciją dėl pinigų plovimo, nusikalstamu būdu įgytų pajamų paieškos, arešto ir konfiskavimo bei terorizmo finansavimo, ir 2013 m. spalio mėn. ją ratifikavo. 2014 m. balandžio mėn. Gruzija prisijungė prie Hagos konvencijos dėl vaikų apsaugos. Konvencija įsigaliojo 2015 m. kovo 1 d. 2009 m. kovo mėn. Gruzija pasirašė 2007 m. Europos Tarybos vaikų apsaugos nuo seksualinio išnaudojimo ir seksualinės prievartos konvenciją. Šią konvenciją Parlamentas ratifikavo 2014 m. kovo mėn. Baudžiamosios teisės konvencijos dėl korupcijos papildomas protokolas pasirašytas 2013 m. kovo mėn., o ratifikuotas 2013 m. liepos mėn. Gruzijos teisminio bendradarbiavimo baudžiamosiose bylose teisės aktų ir institucinė sistema atitinka Europos standartus. VRLVP įgyvendinimo antrajame etape Gruzija galėtų pateikti informaciją apie galiojančias procedūrines apsaugos priemones, taikomas svarstant savitarpio pagalbos prašymus. Gruzija taip pat galėtų dar labiau patobulinti kokybinių duomenų rinkimą ir prokurorų bei teisėjų mokymą. 2013 m. gruodžio mėn. įdiegus tarpžinybinę elektroninių mainų (InterFlow) programinę įrangą sustiprintas teisėsaugos institucijų bendradarbiavimas. Sistemoje įdiegta elektroninio parašo funkcija, joje yra greita duomenų paieška, vartotojai gali valdyti uždavinius, realiuoju laiku veikia saugus keitimasis dokumentais. Gruzija padarė pažangą duomenų apsaugos srityje: jos teisės aktų ir institucinė sistema dar labiau suderinta su Europos standartais. 2014 m. rugpjūčio 1 d. Parlamentas priėmė kelis svarbius Įstatymo dėl asmens duomenų apsaugos pakeitimus ir kelis kitus įstatymus, kuriais: - išplėsti asmens duomenų apsaugos inspektoriaus įgaliojimai, įtraukiant duomenų tvarkymą policijos sektoriuje; - nuo 2014 m. lapkričio 1 d. duomenų apsaugos inspektoriui suteikiami privačiojo sektoriaus priežiūros įgaliojimai ir - stiprinamas duomenų apsaugos inspektoriaus nepriklausomumas. Taip pat 2014 m. gegužės 2 d. Parlamentas priėmė Baudžiamojo kodekso pakeitimus, kuriais kriminalizuojamas duomenų apsaugos taisyklių pažeidimas. 2014 m. sausio 10 d. Gruzija ratifikavo 2001 m. Europos Tarybos konvencijos Nr. 108 papildomą protokolą, kuris įsigaliojo 2014 m. gegužės 1 d. Vidaus reikalų ministro įsakymas dėl asmens duomenų tvarkymo ir apsaugos ministerijoje įsigaliojo 2014 m. kovo 1 d. Toliau veikė duomenų apsaugos inspektoriaus tarnyba. Tarnyboje dirba 15 darbuotojų, įskaitant teisininkus, duomenų saugumo analitikus, mokymo vadybininką ir susistemintų rinkmenų katalogų specialistą. Nuo 2014 m. jai skirta atskira valstybės biudžeto eilutė ir manoma, kad to pakanka dabartinei veiklai finansuoti. Tačiau VRLVP antrajame etape, atsižvelgiant į duomenų apsaugos inspektoriaus tarnybos įgaliojimų ir atsakomybės sričių plėtrą, reikėtų apsvarstyti galimybę skirti papildomų finansinių išteklių. Be to, reikia užtikrinti, kad duomenų apsaugos inspektoriaus tarnyba turėtų naujai veiklai vykdyti tinkamas patalpas ir, visų pirma, užtikrinti prieigos galimybę plačiajai visuomenei. Teisminių institucijų ir prokuratūros pokyčiai neįtraukti į VRLVP kriterijus, bet yra svarbūs jų vertinimui. 2014 m. rugpjūčio 1 d., vadovaudamasis Ekonominio bendradarbiavimo ir plėtros organizacijos rekomendacijomis, Parlamentas priėmė Gruzijos bendrosios kompetencijos teismų pagrindinio įstatymo pakeitimo įstatymą, kuriuo reglamentuojama teisėjų paskyrimo visam gyvenimui procedūra. Įstatymas įsigaliojo 2014 m. rugpjūčio 19 d. Prokuratūros įstatymo 2013 m. pakeitimai yra svarbus žingsnis siekiant užtikrinti atitiktį Europos standartams. Tačiau vyriausiąjį prokurorą ir toliau teisingumo ministro teikimu skiria ministras pirmininkas. 2.4. 4 skyrius. Išorės santykiai ir pagrindinės teisės 2014 m. rugsėjo 1 d. įsigaliojusiu Užsieniečių ir asmenų be pilietybės teisinio statuso įstatymu nustatytas užsieniečių atvykimo, buvimo, tranzito ir išvykimo teisinis pagrindas. Jame nustatytos užsieniečių ir asmenų be pilietybės teisės ir pareigos, išsiuntimo rūšys bei tvarka ir atitinkamų valstybės institucijų kompetencija. Taip pat nustatyta būtina teisinė sistema, Gruzijos piliečiams ir užsieniečiams užtikrinanti galimybę naudotis kelionės ir tapatybės dokumentais. 2014 m. gegužės 7 d. įsigaliojo Visų diskriminacijos formų panaikinimo įstatymas (Kovos su diskriminacija įstatymas). Įstatymo tikslas – panaikinti visų rūšių diskriminaciją ir užtikrinti visų fizinių ir juridinių asmenų lygias teises pagal Gruzijos įstatymus, nepriklausomai nuo rasės, odos spalvos, kalbos, lyties, amžiaus, pilietybės, kilmės, gimimo ar gyvenamosios vietos, turto ar socialinio statuso, religijos ar įsitikinimų, tautybės, etninės ar socialinės kilmės, profesijos, civilinės būklės, sveikatos, negalios, seksualinės orientacijos, lytinės tapatybės ir raiškos, politinių ar kitokių nuomonių ar kitų savybių. Įstatymas yra platus ir taip pat taikomas privačiajam sektoriui. Įstatyme apibrėžta tiesioginė ir netiesioginė diskriminacija; jis apima diskriminaciją dėl ryšio su diskriminuojamu asmeniu ir juo aiškiai draudžiama versti ar skatinti asmenį diskriminuoti trečiąjį asmenį arba remti tokią veiklą, taip pat draudžiama daugkartinė daugialypė diskriminacija. Be to, nustatoma teigiamų veiksmų sąvoka, susijusi su lyčių lygybe, ir konkretūs atvejai, pavyzdžiui, susiję su motinyste, nėštumu ar negalia. Kovos su diskriminacija įstatymu numatoma stiprinti visuomeninio gynėjo, kaip lygybės institucijos, atsakingos už diskriminacijos panaikinimą ir lygybės užtikrinimą, vaidmenį. Siekdamas apsaugoti diskriminacijos aukas, gynėjas turi būti susitaikymą skatinantis šalių tarpininkas. Pagal naująjį įstatymą kaip pagrindinis diskriminacijos sprendimas numatomas teisminis bylinėjimasis kompetentingame teisme, taip pat, siekiant suteikti geresnes galimybes apskųsti teismine tvarka ir diskriminavimo atvejais pasinaudoti teise kreiptis į teismą, padaryti keli Civilinio proceso kodekso, Baudžiamojo kodekso, Lyčių lygybės įstatymo ir Visuomeninio gynėjo įstatymo pakeitimai. Nors priimtu kovos su diskriminacija įstatymu kartu su kitais atitinkamais teisėkūros sistemos aktais nustatomas būtinas teisinis pagrindas, kuriuo užtikrinamas atitinkamo standarto įgyvendinimas, būtina suteikti garantijas įgyvendinimo etape, visų pirma procedūrinio pobūdžio, kuriomis būtų užtikrinama, kad apsauga nuo diskriminavimo būtų pakankama ir veiksminga, o bet kokios išlygos būtų taikomos laikantis būtinumo ir proporcingumo principų. VRLVP įgyvendinimo antrajame etape bus atidžiai stebima, kaip įgyvendinimas kovos su diskriminacija įstatymas, ir prireikus išsamiai konsultuojantis su pilietine visuomene ir tarptautiniais ekspertais turėtų būti svarstomi tolesni pakeitimai. Gruzijos pilietinės integracijos ir mažumų teisių apsaugos sričių politika yra tinkamai išplėtota. Šiuo metu įgyvendinama Tolerancijos ir pilietinės integracijos nacionalinė koncepcija ir veiksmų planas (2009–2014 m.). 2013 m. birželio mėn. Vyriausybė įsteigė aukšto lygio tarpžinybinę komisiją, kuri rengia naują nacionalinę koncepciją ir veiksmų planą. Neseniai Gruzija aktyviau ėmėsi veiksmų, susijusių su teise vartoti mažumų kalbas viešojo administravimo ir vietos topografinių nuorodų srityse, ir pradėjo rengti pagrindą Europos regioninių ar mažumų kalbų chartijai pasirašyti ir ratifikuoti. 2014 m. balandžio 2 d. Gruzijos Parlamentas priėmė rezoliuciją, kuria ratifikuojama 1961 m. Jungtinių Tautų konvencija dėl asmenų be pilietybės skaičiaus mažinimo. 2014 m. liepos 1 d. Ženevoje deponuotas prisijungimo prie konvencijos dokumentas. 2014 m. birželio 11 d. įsigaliojusiu Gruzijos pilietybės įstatymu galiojanti teisinė sistema suderinama su konvencijos nuostatomis. 2014 m. balandžio 30 d. Parlamentas patvirtino Nacionalinę žmogaus teisių strategiją (2014–2020 m.) ir prie jos pridedamą 2014 m. liepos 9 d. Vyriausybės patvirtintą veiksmų planą (2014–2015 m.). Strategijoje ir veiksmų plane nustatomi žmogaus teisių prioritetai ir optimizuojama įvairių vyriausybės tarnybų veikla. Strategija pagrįsta keturiomis svarbiomis sąvokomis: valstybė negali pažeisti žmogaus teisių, žmogaus teisės turi būti saugomos nuo kitų asmenų pažeidimo, turi būti sukurta sistema, kuria remdamiesi žmonės galėtų naudotis savo teisėmis, žmonės turi žinoti apie savo teises; joje taip pat išvardytos 23 strateginės veiksmų sritys. Veiksmų plane nustatyti siekiai, tikslai, veikla, atsakingos tarnybos, tvarkaraščiai ir rodikliai. 3. BENDRAS VERTINIMAS IR TOLESNI VEIKSMAI Laikydamasi nustatytos metodikos ir remdamasi informacija ir atitinkamais pateiktais teisėkūros bei politikos dokumentais Komisija įvertino, kaip Gruzija įgyvendina VRLVP. Vertinimo misiją atliko ES valstybių narių ekspertai, kuriems padėjo Komisijos tarnybos, EIVT ir ES delegacija Gruzijoje. ES taip pat stebėjo Gruzijos pažangą su VRLVP susijusiose srityse ES ir Gruzijos vizų režimo supaprastinimo komitete, ES ir Gruzijos readmisijos komitete, ES ir Gruzijos teisingumo, laisvės bei saugumo ir žmogaus teisių bei demokratijos pakomitetyje, taip pat Žmogaus teisių dialogo metu. Kiekviename iš šių komitetų padaryta didelė pažanga palaikant ES ir Gruzijos dialogą ir joms bendradarbiaujant. Iš teisėkūros ir politikos pokyčių, aprašytų pirmoje pažangos ataskaitoje ir šioje antroje ataskaitoje, matyti, kad Gruzija yra iš tiesų įsipareigojusi palaikyti dialogą dėl vizų režimo liberalizavimo. Remdamasi išsamia įvykdytų reformų turinio ir masto analize Komisija gali padaryti išvadą, kad Gruzija sėkmingai pasiekė atitiktį VRLVP pirmojo etapo kriterijams ir dabar reikėtų įvertinti atitiktį antrojo etapo kriterijams. Antrajame etape Komisija atidžiai vertins pažangą siekiant atitikties VRLVP antrojo etapo kriterijams ir jos tvarumą. Ji taip pat toliau stebės teisėkūros ir politikos sistemos tinkamumą, kadangi šios dvi kriterijų sritys tarpusavyje glaudžiai susijusios. Komisija toliau vertins, kaip Gruzija įgyvendina VRLVP, ir aktyviai stebės atitiktį visiems VRLVP kriterijams, kad 2015 m. Europos Parlamentui ir Tarybai pateiktų ataskaitą dėl tolesnės pažangos. [1] COM(2013) 808 final. [2] Ataskaitoje nagrinėjama padėtis iki 2014 m. rugsėjo 25 d.